登报恩寺塔
空界跨六合，俯身窥八荒。雕镂殚灵怪，雄丽资人王。晃耀天眼中，倒景摇青苍。磅礴万古胸，揽此浩茫茫。孝陵神鬼宅，紫气如龙长。大江从西来，春流淡淮阳。莺花帝城满，元后坐明堂。绿波平燕子，古台下凤皇。所见但高树，阴沉环御墙。游子恋云物，山川乱故乡。郁纡千里目，征鸟东南翔。
主题：思乡、山水
情感：愁绪、想家